รัฐบาลไทย-ข่าวทำเนียบรัฐบาล-“เกษตรฯ” จับมือ “กลาโหม” รับซื้อผลผลิตทางการเกษตรและสนับสนุนพื้นที่จำหน่ายและกระจายผลผลิต
วันพุธที่ 30 มิถุนายน 2564
“เกษตรฯ” จับมือ “กลาโหม” รับซื้อผลผลิตทางการเกษตรและสนับสนุนพื้นที่จําหน่ายและกระจายผลผลิต
“เกษตรฯ” จับมือ “กลาโหม” รับซื้อผลผลิตทางการเกษตรและสนับสนุนพื้นที่จําหน่ายและกระจายผลผลิต
เพิ่มโอกาสให้ประชาชนเข้าถึงสินค้าเกษตรคุณภาพในราคาที่เป็นธรรม บรรเทาผลกระทบจากโควิด-19 และผลผลิตล้นตลาด
พิธีลงนามการจัดทําบันทึกข้อตกลงความร่วมมือ การรับซื้อผลผลิตทางการเกษตรและการสนับสนุนพื้นที่จําหน่ายและกระจายผลผลิตทางการเกษตรระหว่างกระทรวงเกษตรและสหกรณ์ และกระทรวงกลาโหม โดยมี ดร.ทองเปลว กองจันทร์ ปลัดกระทรวงเกษตรและสหกรณ์ และพลเอก ณัฐ อินทรเจริญ ปลัดกระทรวงกลาโหม ร่วมลงนามในพิธีฯ พร้อมด้วยผู้บริหารทั้งสองกระทรวงร่วมเป็นสักขีพยาน ณ กระทรวงเกษตรและสหกรณ์
ดร.ทองเปลว กองจันทร์ ปลัดกระทรวงเกษตรและสหกรณ์ เปิดเผยภายหลังพิธีลงนามการจัดทําบันทึกข้อตกลงความร่วมมือ การรับซื้อผลผลิตทางการเกษตรและการสนับสนุนพื้นที่จําหน่ายและกระจายผลผลิตทางการเกษตรระหว่าง กระทรวงเกษตรและสหกรณ์และกระทรวงกลาโหม โดยมีผู้บริหารกระทรวงเกษตรและสหกรณ์และผู้บริหารกระทรวงกลาโหมร่วมเป็นสักขีพยาน ณ ห้องประชุม 115 กระทรวงเกษตรและสหกรณ์ ว่า กระทรวงเกษตรและสหกรณ์ และกระทรวงกลาโหม ได้มีแนวทางร่วมกันในการจัดทําบันทึกข้อตกลงความร่วมมือ เรื่อง การรับซื้อผลผลิตทางการเกษตรและการสนับสนุนพื้นที่จําหน่ายและกระจายผลผลิตทางการเกษตร โดยมีวัตถุประสงค์หลักเพื่อให้ข้าราชการทหารและครอบครัว รวมถึงประชาชนในพื้นที่จังหวัดต่าง ๆ มีโอกาสได้เข้าถึงผลผลิตทางการเกษตรและอาหารที่มีคุณภาพในราคาที่เป็นธรรม อีกทั้งเป็นการช่วยเหลือเกษตรกรให้มีจุดจําหน่ายและกระจายผลผลิตทางการเกษตร เพื่อบรรเทาผลกระทบจากกรณีผลผลิตทางการเกษตรล้นตลาดและมีราคาตกต่ํา อันเนื่องมาจากสถานการณ์ต่างๆ ตลอดจน
ความร่วมมืออื่น ๆ โดยกระทรวงกลาโหมยินดีรับซื้อผลผลิตทางการเกษตรจากเกษตรกร โดยเฉพาะสินค้าเกษตรที่ได้รับผลกระทบในกรณีผลผลิตทางการเกษตรล้นตลาดจกสถานการณ์ต่างๆ และสนับสนุนพื้นที่สําหรับเป็นจุดจําหน่ายและกระจายสินค้าเกษตรในจังหวัดต่างๆ และพื้นที่ใกล้เคียง โดยจะสนับสนุนและคัดเลือกพื้นที่ที่มีศักยภาพเพื่อจําหน่ายและกระจายผลผลิตทางการเกษตร (Drop Point) และรับซื้อผลผลิตทางการเกษตรจากเกษตรกร ตามความต้องการและศักยภาพของหน่วย เช่น ผลผลิตปศุสัตว์ ประมง ผักและผลไม้ตามฤดูกาล ผลิตภัณฑ์นม ไข่ สินค้าเกษตรอินทรีย์ และผลผลิตทางการเกษตรที่สําคัญอื่นๆ เป็นต้น ซึ่งเบื้องต้นได้กําหนดพื้นที่ที่พร้อมให้การสนับสนุน รวม 42 พื้นที่ ครอบคลุมพื้นที่ทุกภาค ตัวอย่างพื้นที่นําร่องของสํานักงานปลัดกระทรวงกลาโหม กองบัญชาการกองทัพไทย กองทัพบก กองทัพเรือ และกองทัพอากาศ
“กระทรวงเกษตรและสหกรณ์พิจารณาคัดเลือกพื้นที่ที่มีศักยภาพร่วมกับกระทรวงกลาโหม เป็นพื้นที่จําหน่ายและกระจายผลผลิตทางการเกษตร เพื่อช่วยเหลือเกษตรกรให้มีช่องทางการจําหน่ายผลผลิตทางการเกษตรที่มีคุณภาพในราคาที่เป็นธรรมเพิ่มมากขึ้น (Drop Point) รวมถึงเป็นแหล่งรวบรวมผลผลิตทางการเกษตร การจัดการระบบการขนส่งและการจัดจําหน่ายผลผลิตทางการเกษตร ซึ่งตัวอย่างสินค้า/ผลผลิตทางการเกษตรที่คาดว่าจะมีผลผลิตออกมาเป็นจํานวนมาก ในช่วง 6 เดือนนี้ (กรกฎาคม - ธันวาคม 2564) ได้แก่ ผลไม้-ลําไยสด มะม่วงมหาชนก มะม่วงเขียวมรกต แก้วมังกร พืชผัก-พริก กระเทียม กะหล่ําปลี สินค้าปศุสัตว์-ไข่ไก่ ไข่เป็ด และสินค้าประมง-กุ้งขาวแวนนาไม กุ้งก้ามกราม ปลากะพง เป็นต้น โดยได้มอบหมายกรมการข้าว กรมปศุสัตว์ กรมหม่อนไหม กรมวิชาการเกษตร กรมส่งเสริมการเกษตร และสํานักงานเกษตรและสหกรณ์จังหวัด จัดทําข้อมูลผลผลิตทางการเกษตร ในปี 2564 ที่ประสงค์ให้กระทรวงกลาโหมรับซื้อและจัดจุดจําหน่าย โดยให้กรมส่งเสริมการเกษตรเป็นหน่วยงานหลักจัดทําข้อมูลและแผนปฏิบัติการที่จะดําเนินงานร่วมกับกระทรวงกลาโหม ภายหลังลงนามบันทึกข้อตกลงความร่วมมือฯ ทั้งนี้ อยู่ระหว่างหน่วยงานในสังกัดในระดับพื้นที่ร่วมกันสํารวจความต้องการรับซื้อและความพร้อม/ศักยภาพพื้นที่ของกระทรวงกลาโหม จํานวน 42 แห่ง ในพื้นที่ 25 จังหวัด ในการจัดเป็นจุดจําหน่ายสินค้าเกษตรและกระจายผลผลิตทางการเกษตร โดยให้สํานักงานเกษตรจังหวัดรายงานผลให้กรมส่งเสริมการเกษตร เพื่อจัดทําแผนการดําเนินงานต่อไป” ปลัดเกษตรฯ กล่าว
นอกจากนี้ สําหรับเกษตรกร และสถาบันเกษตรกรที่ประสบปัญหาผลผลิตล้นตลาด สามารถติดต่อขอความช่วยเหลือไปยังสํานักงานเกษตรจังหวัด และสํานักงานเกษตรอําเภอในพื้นที่ได้โดยตรงอีกด้วย.